Με συνολική έκπτωση που θα ανέρχεται έως 26% θα τιμολογεί η ΔΕΗ το Δημόσιο, αντιμετωπίζοντάς το ως «μεγάλο πελάτη», σύμφωνα με τη συμφωνία στην οποία κατέληξε η Επιχείρηση με την κυβέρνηση για τη διευθέτηση των οφειλών του Δημοσίου από κατανάλωση ρεύματος, αλλά και για την τιμολόγηση των καταναλώσεων εφεξής.

Σύμφωνα με τις πληροφορίες που έγιναν γνωστές, από τα 120 εκατ. ευρώ που ήταν οι οφειλές καταβλήθηκαν τα μισά, ενώ για τα υπόλοιπα είναι σε εξέλιξη στο Γενικό Λογιστήριο του Κράτους αντιστοίχιση του χρέους με τους επιμέρους φορείς της γενικής κυβέρνησης, προκειμένου να εξοφληθούν και αυτά.

Η συμφωνία για την τιμολόγηση της κατανάλωσης του 2018 προβλέπει ότι το Δημόσιο θα αντιμετωπίζεται ως ένας μεγάλος πελάτης προκειμένου, εκτός από τις εκπτώσεις συνέπειας (15%) και προκαταβολής της αξίας της κατανάλωσης (6%), να λαμβάνει και πρόσθετη έκπτωση λόγω όγκου κατανάλωσης, κατά τη λογική που ισχύει για τους μεγάλους βιομηχανικούς καταναλωτές. Έτσι, η συνολική έκπτωση σε σχέση με το βασικό τιμολόγιο διαμορφώνεται στο 25%-26%.

Πηγή: ΑΜΠΕ